شینا بورا قتل معاملہ

شینا بورا ممبئی میں واقع ممبئی میٹرو ون کی ملازمہ اور میڈیا ایگزیکیٹیو اندرانی مکرجی کی بیٹی تھی۔ اگست 2015 میں ممبئی پولیس نے شینا کی ماں اندرانی مکرجی، سوتیلے باپ سنجیو کھنا اور اس کی ماں کے ڈرائیور شیاموار پنتورام رائے (شیام رائے) کو اس الزام میں گرفتار کیا کہ ان لوگوں نے شینا کا قتل کرکے اس کے مردہ جسم کو جلا دیا۔

پچپن، خاندان اور گمشدگی 
1989ء میں شینا بورا، اندرانی مکرجی کے گھر کلکتہ میں پیدا ہوئی۔ 1992ء میں شینا کی ماں اپنے شوہر سے علاحدہ ہو کر گوہاٹی چلی گئی اور اپنے دونوں بچوں (شینا اور مکھالی) کو اپنے والدین اپیندر کمار اور درگا رانی کے پاس چھوڑ دیا۔ بعد ازاں شینا اور اس کا بھائی اپنے نانیہال میں پرورش پاتے رہے، اسی اثناء میں شینا کی ماں اندرانی مکرجی نے سنجیو کھنا سے دوسری (یا تیسری) شادی کرلی، جس سے ان دونوں کے یہاں ایک لڑکی ودھی کھنا پیدا ہوئی۔ 2002ء میں اندرانی اور سنجیو کھنا کی علیحدگی ہو گئی اور ودھی کھنا کی کفالت کے معاملہ میں زبردست لڑائی ہوئی، بالآخر سنجیو کھنا کی فتح ہوئی اور ودھی برطانیہ منتقل ہو گئی۔

2002ء میں اندرانی مکرجی اور پیٹر مکرجی کی شادی کے بعد ودھی کو قانونی طور پر پیٹر نے حاصل کر لیا۔ 2006ء میں شینا بورا ممبئی واپس ہوئی، جہاں اندرانی مکرجی نے سب کے سامنے (بشمول اپنے شوہر پیٹر مکرجی) اس کو اپنی چھوٹی بہن کے طور پر متعارف کرایا۔ پیٹر مکرجی نے سینٹ زیویئرز کالج میں داخلہ لینے کے میں شینا کی مدد کی، جہاں سے شینا نے بی اے کی ڈگری حاصل کی (2006-2009)۔ 2009ء میں شینا نے ریلائنس انفراسٹرکچر میں بطور مینیجمنٹ ٹرینی داخل ہوئی۔ جون 2011 میں شینا کا ممبئی میٹرو ون پرائیویٹ لمیٹڈ میں بطور معاون مینیجر تقرر ہوا۔

ممبئی کے ابتدائی ایام کے دوران شینا کا راہل مکرجی (پیٹر مکرجی کا بیٹا) سے تعارف ہوا جو بڑھتے بڑھتے رومانی تعلقات تک پہونچ گیا۔ مبینہ طور پر اندرانی مکرجی دونوں کے درمیان اس قسم کے تعلقات کو کبھی تسلیم نہیں کیا۔ 24 اپریل 2012ء کو شینا نے چھٹی لی اور چھٹی کے دوران ہی اس نے اپنا استعفاء نامہ روانہ کر دیا۔ اسی دن راہل مکرجی کو شینا کے موبائل نمبر سے قطع تعلق کا ایس ایم ایس موصول ہو۔ اندرانی مکرجی کا کہنا تھا کہ شینا اعلی تعلیم کے لیے امریکہ گئی ہے اور اسی بنا پر اس کی گمشدگی کی شکایت کبھی درج نہیں کرائی گئی۔
24 اپریل 2012ء کے بعد سے شینا کبھی نظر نہیں آئی۔

قتل 
23 مئی 2012 کو پولس افسران نے گاگوڑے، پین تحصیل مہاراشٹرا میں ایک لاش دریافت کی جس پر بعد میں شینا بورا کی لاش کا شک ہوا۔

اگست 2015ء میں ممبئی پولیس کو شک ہوا کہ 24 اپریل 2012ء کو اندرانی مکرجی نے اپنے سابقہ شوہر سنجیو کھنا اور ڈرائیور شیام رائے کی مدد سے شینا کا قتل کر دیا تھا۔

25 اگست 2015ء کو ممبئی پولیس نے اندرانی مکرجی کو گرفتار کر لیا۔
اندرانی مکرجی کو تعزیرات ہند کی دفعہ 302 (قتل)، دفعہ 201 (شہادت کی گمشدگی کا سبب بننا) اور دفعہ 34 (مجرمانہ سازش) کے تحت قید ہوئی۔ اندرانی کو باندرہ میٹوپولیٹن مجسٹریٹ عدالت کے سامنے پیش کیا گیا جہاں اسے 31 اگست 2015ء تک پولیس تحویل میں رکھنے کا حکم ہوا۔

26 اگست 2015ء کو اندرانی کا سابقہ سنجیو کھنا کولکاتا میں گرفتار ہوا اور تعزیرات ہند کی دفعہ 364 (اغوا)، دفعہ 302 (قتل)، دفعہ 201 (شہادت کی گمشدگی کا سبب بننا) اور دفعہ 120-B (سازش) تحت قید ہوئی۔ ان دفعات کے ساتھ ساتھ دفعہ 307 (قتل کی کوشش) بھی لگائی گئی، کیونکہ اس نے مکھالی کے قتل کی سازش تیار کی تھی (جو مشروب میں خواب آور دوا ملا کر دیے جانے کے بعد فرار ہو گیا تھا)۔ 28 اگست 2015 کو اسے 31 اگست 2015ء تک پولیس تحویل میں دے دیا گیا۔

حوالہ جات 

1987ء کی پیدائشیں
1989ء کی پیدائشیں
2012ء کی وفیات
ایشیا میں 2012ء میں قتل
بھارت میں 2010ء کی دہائی میں قتل
بھارت میں ذرائع ابلاغ سے متعلق تنازعات
بھارت میں قتل
بھارت میں مقدمات کی سماعت
بھارتی مقتولین
گوہاٹی کی شخصیات
مردم کشی
ممبئی میں جرائم
ممبئی میں مقتول شخصیات
2012ء میں بھارت میں جرائم
گوہاٹی کی کاروباری شخصیات
Short description is different from Wikidata